Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружение на граѓани за заштита на човекови права ОД НАС ЗА НАС Скопје, поднесена против Агенција за лекови и медицински средства, по предметот Барање за пристап до информации од јавен карактер, на 23.05.2023 година, го донесе следното

 **Р Е Ш Е Н И Е**

**СЕ ЗАПИРА** постапката по Жалбата изјавена од Здружение на граѓани за заштита на човекови права ОД НАС ЗА НАС Скопје, од 11.05.2023 година, поднесена против Агенција за лекови и медицински средства, заведена во Агенцијата под бр.08-198 на 11.05.2023 година, по предметот Барање за пристап до информации од јавен карактер,**поради тоа што Жалбата се смета за повлечена**.

 **ОБ Р А З Л О Ж Е Н И Е**

Како што е наведено во Жалбата, Здружението на граѓани за заштита на човекови права ОД НАС ЗА НАС Скопје на 19.04.2023 година, поднело Барање за пристап до информации од јавен карактер до Агенцијата за лекови и медицински средства со кое побарале по пошта или е-маил да им се достават следните информации:

“ 1. Податок за број на пријавени несакани реакции од вакцините против КОВИД 19, по тип на вакцина, тип на несакана реакција/настан, после која доза се појавиле реакциите, пол и возрасна група. Податокот го бараме за временскиот период од започнување на вакцинацијата со КОВИД вакцината, па се до денес.

 2. Колкава е просечно пријавената временска рамка на појавување на несакана реакција по КОВИД вакцините? Податокот го бараме за временскиот период од започнување на вакцинацијата со КОВИД вакцината, па се до денес.

 3. Податок за број на несакани реакции како во табелата подолу. Податокот го бараме за временскиот период од започнување на вакцинацијата со КОВИД вакцината, па се до денес.“

Постапувајќи по оваа Барање, Имателот на информации на Барателот му доставил Одговор на барање бр.04-3890/5 од 09.05.2023 година во кое е наведено дека: „Ви го доставуваме Решението и одговорот од надлежното одделение во Агенцијата за лекови и медицински средства.“

Незадоволен од наведениот Одговор, Барателот на информации поднесе Жалба до Агенцијата, заведена во архивата на Агенцијата под бр.08-198 од 18.05.2023 година.

Агенцијата со електронски допис бр.08-198 од 11.05.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 22.05.2023 година Барателот на информации до Агенцијата достави е-маил заведен во Агенцијата под бр.08-198, во кој наведува дека: „... Агенцијата за лекови и медицински средства на ден 19.05.2023 г. достави Одговор бр.04-4638/2 кој не во целост, но сепак, ги задоволува нашите барања. Поради тоа, го стопираме процесот за водење жалбена постапка, односно ја повлекуваме жалбата против Агенцијата. ...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**